Kahe nädala pärast Tallinnas toimuvat Eesti ja Horvaatia jalgpallikoondiste sõprusmängu vilistab peakohtunikuna maailma hetke tuntumaid vilemehi inglane Mark Clattenburg.
41-aastane Mark Clattenburg vilistas eelmisel aastal nii Euroopa meistrivõistluste, Meistrite liiga kui ka Inglismaa karikafinaali ning valiti ka maailma parimaks jalgpallikohtunikuks.
"Meid viis saatus kokku Islandi ja Türgi mängul," ütles Eesti Jalgpalli Liidu peakohtunik Uno Tutk ETV spordisaatele. "Olin tema vaatleja ning seal arenes edasi mõte kutsuda ta siia."
Tallinnas toimub Clattenburgil ka kohtumine Eesti kohtunikega, aga mõistagi pidi ka tiheda graafikuga vilemehele mänguaeg sobima. "Mänguaeg sobis rahvusvahelisele alaliidule UEFA-le ja Inglismaa jalgpalliliidule," sõnas Tutk. "Tähtis oli leida tugev meeskond, aga Horvaatia seda on. Tema puhul mängis rolli ka see, et oli levinud hea sõna meie toredatest vanalinna võludest ja headest inimestest, kes sõbralikult külalisi vastu võtavad."